ไฟแนนซ์ทูเดย์
“คนที่มองโลกในแง่ดี ย่อมเห็นโอกาสในทุกยามที่เกิดวิกฤต คนที่มองโลกในแง่ร้ายย่อมเห็นแต่วิกฤตในทุกโอกาส”
27 ก.ย. 2554

“คนที่มองโลกในแง่ดี ย่อมเห็นโอกาสในทุกยามที่เกิดวิกฤต คนที่มองโลกในแง่ร้ายย่อมเห็นแต่วิกฤตในทุกโอกาส”
ขออนุญาตนำผู้อ่านไปรับรู้เรื่องราวที่น่าจะสนับสนุนกัน วันนี้กระทรวงการคลังจะทำเรื่องใหญ่ โดยจะชงร่าง พ.ร.บ.บัตรเครดิต ให้ ครม.พิจารณากัน ด้วยการเสนอให้ตั้ง “หน่วยงานเฉพาะ” แยกจาก ธปท.เพื่อทำหน้าที่ดูแลร้านค้าที่รับบัตรเครดิต หวังคุ้มครองผู้บริโภค




งานนี้กระทรวงการคลังจะเสนอแก้ไขเพิ่มเติมร่าง พ.ร.บ.การประกอบธุรกิจบัตรเครดิต พ.ศ. ...ให้ ครม.พิจารณา โดยสาระสำคัญร่าง พ.ร.บ.ดังกล่าว เสนอแก้ไข มาตรา 25 แห่ง พ.ร.บ.ประกอบธุรกิจบัตรเครดิต พ.ศ. ... โดยให้ ธปท.ดูแลเฉพาะผู้ประกอบธุรกิจบัตรเครดิต ซึ่งเป็น “ผู้ออกบัตร” (Issuers) เนื่องจากเป็นผู้มีบทบาทสำคัญต่อระบบการชำระเงิน
ส่วนหน่วยงานเฉพาะที่กำกับดูแลและคุ้มครองผู้บริโภคทางด้านการเงิน โดยทำหน้าที่ดูแล “ผู้รับบัตร” ซึ่งเป็นสถานประกอบการร้านค้าต่างๆ เพราะ ธปท.ไม่มีอัตรากำลังเพียงพอที่จะกำกับดูแลผู้รับบัตรที่มีเป็นจำนวนมากทั่วทั้งประเทศ ขณะที่การคุ้มครองผู้บริโภคเป็นสิ่งที่สำคัญ และในต่างประเทศเองมีการแยกหน่วยงานดูแล “ผู้รับบัตร” ให้ทำหน้าที่แทนธนาคารกลางของประเทศ
เหมือนที่อังกฤษมีการตั้ง Consumer Protection and Market Authority (CPMA) ของ Financial Services Authority (FSA) ขึ้นมาดูแลชัดเจนแยกจากธนาคารกลาง และทำหน้าที่ดูแล “ผู้รับบัตร” และสถานประกอบการ ร้านค้า
นอกจากนี้ ยังกำหนดว่าการประกอบธุรกิจบัตรเครดิตจะกระทำได้ต่อเมื่อได้รับใบอนุญาตจากรัฐมนตรี โดยคำแนะนำของ ธปท.
งานนี้ม่ายรุว่า ประสาร ไตรรัตน์วรกุล ผู้ว่าการ ธปท.จะว่ายังไง เพราะเป็นคนกำหนดนโยบายที่ชัดเจนว่าต่อไป ธปท.จะยึดถือการดูแลคุ้มครองผู้บริโภคเป็นยุทธศาสตร์สำคัญ แต่ ธีระชัย ภูวนาถนรานุบาล รมว.คลัง ชิงตัดหน้าไปเช่นนี้